ഹാപ്പി വെല്ക്കം ഒക്ടോബര് ഇമാറാത്തില് ശിശിരത്തിെന്റ വരവറിയിച്ച് കുളിര്കാറ്റ് വീശിത്തുടങ്ങി. ഒക്ടോബര് പിറക്കുന്നതോടെ നഗരങ്ങളിലും മൈതാനങ്ങളിലും ആഘോഷങ്ങളും ആരവങ്ങളും നിറയും. കോവിഡ് വിലങ്ങുവെച്ച ഒത്തുചേരലുകളും പ്രദര്ശനങ്ങളും നിയന്ത്രണങ്ങള്ക്കകത്ത് ആരംഭിച്ചിട്ടുണ്ട്. ലോകത്ത് മഹാമാരിയാനന്തര ഉണര്വുകളുടെ ആഗോള തലസ്ഥാനമാകാനാണ് യു.എ.ഇ ഒരുങ്ങിയിട്ടുള്ളത്. ലോക മേളയായ എക്സ്പോ 2020ദുബൈയും ട്വന്റി20 ക്രിക്കറ്റ് ലോകകപ്പും ഭൂഗോളത്തിെന്റ ശ്രദ്ധയെ ഇവിടേക്ക് എത്തിക്കും. ജനങ്ങള് വിവിധ ഭാഗങ്ങളില് നിന്ന് ആഹ്ലാദത്തിനായി തീര്ഥാടനം ചെയ്യുന്നത് ഇമാറാത്തിലേക്കായിരിക്കും. ഒക്ടോബറിനായുള്ള ഒരുക്കങ്ങള് എല്ലായിടത്തും ദൃശ്യമാണ്. പാതകളിലും പരസ്യ ബോര്ഡുകളും സ്ക്രീനുകളും വരാനിരിക്കുന്ന ആഹ്ലാദങ്ങളിലേക്ക് സ്വാഗതമോതുകയാണ്. വിമാനത്താവളങ്ങള് പഴയ തിരക്കിലേക്ക് തിരിച്ചുവന്നിട്ടുണ്ട്. വിനോദ സഞ്ചാരികള് പടിഞ്ഞാറുനിന്നും കിഴക്കുനിന്നും ഒരുപോലെ ഒഴുകിത്തുടങ്ങി. ദുബൈയിലും മറ്റു നഗരങ്ങളിലുമെല്ലാം ജനം ആഘോഷ ദിനങ്ങളെ സ്വീകരിക്കാനെന്നോണം ഉണര്ന്നിട്ടുണ്ട്. കാര്യമായും കളിയായും പരസ്പരം പങ്കുവെക്കുന്ന എല്ലാത്തിലും ആമോദത്തിെന്റ വരുനാളുകളുണ്ട്. ഐ.പി.എല് മല്സരങ്ങള് തുടങ്ങിയപ്പോള് കാണാനായ നിറഞ്ഞ ഗാലറികള് ജനം ഒരുങ്ങിക്കഴിഞ്ഞതിെന്റ തെളിവാണ്. മികച്ച ജീവിത സാഹചര്യം സൃഷ്ടിക്കുന്നതിനായി ജനങ്ങളുടെ അഭിലാഷങ്ങളോടൊപ്പം സഞ്ചരിക്കുന്ന യു.എ.ഇ ഭരണാധികാരികള് എല്ലാ ഒരുക്കങ്ങളെയും മുന്നില് നിന്ന് നയിക്കുന്നുണ്ട്. ഒക്ടോബറില് വരാനിരിക്കുന്ന വമ്ബന് ആഘോഷങ്ങളെ പരിചയപ്പെടാംഎക്സ്പോ 2020സമയം: ഒക്ടോബര് ഒന്നു മുതല് മാര്ച്ച് 31വരെ. ലൊക്കേഷന്: ദുബൈ എക്സ്പോ നഗരിഒക്ടോബറില് ആരംഭിക്കുന്ന, യു.എ.ഇയും ലോകവും കാത്തിരിക്കുന്ന മഹാ ആഘോഷമാണ് എക്സ്പോ 2020. കഴിഞ്ഞ വര്ഷം നടക്കേണ്ടിയിരുന്ന ആഗോള മേള കോവിഡ് പശ്ചാത്തലത്തില് നീട്ടുകയായിരുന്നു. 192രാജ്യങ്ങളുടെ പവലിയനുകളും കലാസാംസ്കാരിക പ്രകടങ്ങ വേദികളും വൈജ്ഞാനികവിനോദ പ്രദര്ശന നഗരിയും ഇവിടെ ഒരുങ്ങിക്കഴിഞ്ഞു. ദുബൈ നഗരത്തിനും അബൂദബി എമിറേറ്റിനും ഇടയിലെ 1083 ഏക്കര് സ്ഥലത്താണ് എക്സ്പോ നഗരി സജ്ജമാക്കിയിട്ടുള്ളത്. അല് വസ്ല് പ്ലാസ എന്ന മധ്യഭാഗത്തെ കെട്ടിടത്തിന് ചുറ്റുമായാണ് വിവിധ പവലിയനുകള് . അവസരം, സഞ്ചാരം,സുസ്ഥിരത എന്നിങ്ങനെ മൂന്ന് ഉപ തീമുകളിലായാണ് പവലിയനുകള്. മനസ്സുകള് ചേര്ത്ത് ഭാവി സൃഷ്ടിക്കാം എന്ന മുദ്രാവാക്യമാണ് മേള മുന്നോട്ടുവെക്കുന്നത്. സലാമ, റഷീദ്, ലത്തീഫ, അലിഫ്, ഒപ്റ്റി, ടെറ എന്നീ ആറ് മസ്കോടുകള് എക്സ്പോയുടെ ചിഹ്നങ്ങളായിരിക്കും.ലോകത്തിെന്റ വ്യത്യസ്ത ഭാഗങ്ങളില് നിന്നായി രണ്ടരക്കോടി സന്ദര്ശകരെയാണ് മേളയില് പ്രതീക്ഷിക്കുന്നത്. ഒറ്റത്തവണ പ്രവേശനത്തിന് 95ദിര്ഹമാണ് ടിക്കറ്റ് നിരക്ക്. ആറു മാസത്തെ പാസിന് 495ദിര്ഹം, ഒരു മാസത്തെ പാസിന് 195ദിര്ഹം. വിവിധ ദിവസങ്ങളില് നടക്കുന്ന തല്സമയ വിനോദ പരിപാടികളില് പങ്കെടുക്കാനും എപ്പോള് വേണമെങ്കിലും മേളയിലെത്താനും ആറുമാസത്തെ പാസ് സഹായകമാവും. 18വയസ്സില് താഴെ പ്രായമുള്ളവര്, ശാരീരിക വെല്ലുവിളി നേരിടുന്നവര്, 60വയസ്സ് പിന്നിട്ടവര്, ലോകത്തെ ഏതെങ്കിലും വിദ്യാഭ്യാസ സ്ഥാപനത്തിലെ അംഗീകൃത ഐഡന്റിറ്റി കാര്ഡുള്ള വിദ്യാര്ത്ഥികള് എന്നിവര്ക്ക് എക്സ്പോയിലേക്ക് പ്രവേശനം സൗജന്യമാണ്. കുട്ടികള്ക്കും ഭിന്നശേഷിക്കാര്ക്കും ഒപ്പമെത്തുന്ന സഹായിക്ക് 50ശതമാനം ടിക്കറ്റ് ഇളവുണ്ടാകും. എക്സ്പോ വെബ്സൈറ്റായ expo2020dubai.com വഴി ടിക്കറ്റുകള് ലഭ്യമാണ്. 1000ഓളം കലാകാരന്മാര് അണിനിരക്കുന്ന ഗംഭീര പ്രകടനത്തോടെ സെപ്തംബര് മുപ്പതിന് രാത്രിയാണ് എക്സ്പോ ഉദ്ഘാടന ചടങ്ങ് . ഒളിക്സ് ഉദ്ഘാടന ചടങ്ങുകള്ക്ക് സമാനമായ ഒരുക്കങ്ങളാണ് ഇതിനായി നടക്കുന്നത്. സംഗീതം, നൃത്തം, നാടകം തുടങ്ങിയവ സാങ്കേതിക വിദ്യയുടെയും വര്ണങ്ങള് ചാലിച്ച വെളിച്ചത്തിെന്റയും അകമ്ബടിയോടെ വേദിയിലെത്തും. അല്വാസല് പ്ലാസയിലാണ് പരിപാടി. ലോകം മുെമ്ബാരിക്കലും ദര്ശിച്ചിട്ടില്ലാത്ത കാഴ്ചാനുഭവമാണ് എക്സ്പോ അധികൃതര് വാഗ്ദാനം ചെയ്യുന്നത്.ട്വന്റി20 ക്രിക്കറ്റ് ലോകകപ്പ് സമയം: ഒക്ടോബര് 17 നവംബര് 14. ലൊക്കേഷന്: ദുബൈ, അബൂദബി, ഷാര്ജ, മസ്കത്ത്ഒമാന് സ്റ്റേഡിയങ്ങള്ക്രിക്കറ്റ് ആരാധകരുടെ ആവേശമായ ട്വന്റി20 ലോകകപ്പിന് തുടക്കമാകുന്നത് ഒക്ടേബറിലാണ്. ദുബൈ ഇന്റര്നാഷനല് സ്റ്റേഡിയം, അബൂദബി ശൈഖ് സായിദ് സ്റ്റേഡിയം, ഷാര്ജ ക്രിക്കറ്റ് സ്റ്റേഡിയം, ഒമാനിലെ അമിറാത്ത് ക്രിക്കറ്റ് അക്കാദമി സ്റ്റേഡിയം എന്നിവിടങ്ങളിലാണ് മത്സരം. സുപ്രധാന മല്സരങ്ങളെല്ലാം യു.എ.ഇയിലെ സ്റ്റേഡിയങ്ങളിലായിരിക്കും. ഒക്ടോബര് 17 മുതല് നവംബര് 14 വരെയാണ് മത്സരങ്ങള്. കാണികള്ക്ക് സ്റ്റേഡിയങ്ങളില് പ്രവേശനം നല്കുമെന്നാണ് പ്രതീക്ഷിക്കപ്പെടുന്നത്. ലോകത്തെ ഏറ്റവും മുന്നിര താരങ്ങളും ടീമുകളും ഇമാറാത്തില് എത്തുേമ്ബാള് വിവിധ രാജ്യങ്ങളില് നിന്നും ആരാധകരും ഒഴുകിയെത്തും. ഇന്ത്യ, പാകിസ്താന് ഉള്പെടെയുള്ള ടീമുകള് പങ്കെടുക്കുന്ന രണ്ടാം ഘട്ടത്തിലെ എല്ലാ മത്സരങ്ങളും യു.എ.ഇയിലെ മൂന്ന് മൈതാനങ്ങളിലായിരിക്കും. ആദ്യഘട്ട മല്സരങ്ങള് പലതും ഒമാനിലെ സ്റ്റേഡിയത്തിലായിരിക്കും.16 ടീമുകളാണ് ടൂര്ണമെന്റിലുള്ളത്. ലോകറാങ്കിങില് ആദ്യ എട്ട് സ്ഥാനത്തുള്ള ഇന്ത്യ, പാകിസ്താന്, ആസ്ട്രേലിയ, ദക്ഷിണാഫ്രിക്ക, ഇംഗ്ലണ്ട്, ന്യൂസിലന്ഡ്, വെസ്റ്റിന്ഡീസ്, അഫ്ഗാനിസ്ഥാന് എന്നീ ടീമുകള് രണ്ടാം ഘട്ടത്തിലാണ് പങ്കെടുക്കുന്നത്. ബംഗ്ലാദേശ്, ശ്രീലങ്ക, അയര്ലന്ഡ്, നെതര്ലന്ഡ്, സ്കോട്ട്ലന്ഡ്, നമീബിയ, ഒമാന്, പാവുവ ന്യൂ ഗിനിയ എന്നീ ടീമുകള് തമ്മില് നടക്കുന്ന പ്രാഥമീക ഘട്ടത്തില് നിന്ന് നാല് ടീമുകള് രണ്ടാം റൗണ്ടിലേക്ക് യോഗ്യത നേടും. പ്രാഥമീക ഘട്ടത്തിന് ശേഷമായിരിക്കും 12 ടീമുകള് ഉള്പെടുന്ന സൂപ്പര് 12 പോരാട്ടം. ഒക്ടോബര് 24 മുതല് യു.എ.ഇയിലെ മൂന്ന് ഗ്രൗണ്ടുകളിലാണ് സൂപ്പര് 12. സെമിക്കും ഫൈനലിനും പുറമെ 30 മത്സരങ്ങളുണ്ടാവും. ആറ് ടീമുകള് വീതമുള്ള രണ്ട് ഗ്രൂപ്പായി തിരിച്ചാണ് മത്സരം. ഇന്ത്യയില് നടക്കേണ്ടിയിരുന്ന മത്സരം കോവിഡ് പശ്ചാത്തലത്തില് കൂടുതല് സൗകര്യപ്രദമായ സ്ഥലമെന്ന നിലയിലാണ് യു.എ.ഇ, ഒമാന് വേദികളിലേക്ക് മാറ്റിയത്.ദുബൈ ഹാഫ് മാരത്തണ് സമയം: ഒക്ടോബര് 15, ലൊക്കേഷന്: ദ ഗേറ്റ് ബില്ഡിങ്മൂന്നാമത് മൈ ദുബൈ സിറ്റി ഹാഫ് മാരത്തണ് ഒക്ടോബര് 15വെള്ളിയാഴ്ച നടക്കും. ദുബൈ സ്പോര്ട്സ് കൗണ്സിലുമായി സഹകരിച്ച് നടക്കുന്ന മല്സരത്തില് ദീര്ഘദൂര ഓട്ടക്കാര്ക്കും ഫിറ്റ്നസ് പ്രേമികള്ക്കും ക്ലാസിക് 5 കി.മീറ്റര്, ഫ്ലാറ്റ്ഫാസ്റ്റ് 10 കി.മീറ്റര്, 21 കി.മീറ്റര് എന്നിവയില് മത്സരിക്കാനുള്ള അവസരം ലഭിക്കും. 16വയസിന് മുകളിലുള്ളവര്ക്കാണ് പങ്കെടുക്കാന് കഴിയുക. വാക്സിനേഷന് പൂര്ത്തിയായിരിക്കണം. മുന് വര്ഷങ്ങളിലേതിന് സമാനമായി, ഗേറ്റ് ബില്ഡിങിന് മുന്നില് ആരംഭിക്കുകയും അവസാനിക്കുകയും ചെയ്യുന്ന രീതിയിലാണ് മല്സരം നടക്കുക. പങ്കെടുക്കാന് താല്പര്യമുള്ളവര് www.promosevensports.comracemaidubairegistration എന്ന വെബ്സൈറ്റ് വഴി ഒക്ടോബര് 10ന് മുമ്ബായി രജിസ്റ്റര് ചെയ്യണം.ഗ്ലോബല് വില്ലേജ് സമയം: ഒക്ടോബര്, 26 ഏപ്രില് 10, ലൊക്കേഷന്: ദുബൈ ലാന്ഡ്, ഗ്ലോബല് വില്ലേജ് ലോകത്തെ ഏറ്റവും വലിയ വിനോദകച്ചവട പ്രദര്ശനമെന്ന് വിശേഷിക്കപ്പെടുന്ന ഗ്ലോബല് വില്ലേജിെന്റ 26ാമത് എഡിഷനാണ് ഇത്തവണ ഒരുങ്ങുന്നത്. ഒക്ടോബര് 26ന് ആരംഭിക്കുന്ന പ്രദര്ശനം 167ദിവസം നീളും. ഒരോ വര്ഷവും അരക്കോടിയോളം സന്ദര്ശകര് ഇവിടെ എത്തുന്ന ഇവിടെ ഇക്കുറി ദുബൈ എക്സ്പോ പ്രമാണിച്ച് കൂടുതല് പേരെത്തുെമന്നാണ് കണക്കുകൂട്ടല്. ഇരുപതിനായിരം കാറുകള്ക്ക് ആവശ്യമായ പാര്കിങ് സൗകര്യമേര്പ്പെടുത്തിയിട്ടുണ്ട്. 1996ല് വളരെ കുറച്ച് പ്രദര്ശനശാലകളുമായി ദുബൈ ക്രീക്കില് ആരംഭിച്ച പ്രദര്ശനം, അഞ്ച് വര്ഷം ഊദ് മേത്തയിലാണ് നടന്നത്. പിന്നീടാണ് ദുബൈ ലാന്ഡിലേക്ക് വിപുലമായ സൗകര്യത്തിലേക്ക് മാറുന്നത്. കഴിഞ്ഞ സീസണ് കോവിഡ് പശ്ചാത്തലത്തില് നിയന്ത്രണങ്ങളോടെയാണ് നടന്നത്. വിവിധ രാജ്യങ്ങളുടെ പവലിയനുകളില് സാസ്കാരിക പരിപാടികളും വാണിജ്യ പ്രദര്ശനങ്ങളും ഈ വര്ഷവും വിപുലമായ രീതിയില് തന്നെ പ്രതീക്ഷിക്കപ്പെടുന്നു. പുതിയ വിനോദവ്യാപാര അനുഭവങ്ങള് ഇത്തവണ സജ്ജീകരിക്കുന്നുണ്ട്.ഇന്ത്യന് പ്രീമിയര് ലീഗ്ഐ.പി.എല് സമയം: സെപ്റ്റംബര്, 19ഒക്ടോബര് 15, ലൊക്കേഷന്: ദുബൈ, അബൂദബി, ഷാര്ജ സ്റ്റേഡിയങ്ങള്കോവിഡ് കാരണം പാതിവഴിയില് നിലച്ച ഇന്ത്യന് പ്രീമിയര് ലീഗിെന്റ രണ്ടാം പകുതി സെപ്റ്റംബര് 19ന് ദുബൈയില് ആരംഭിച്ചു കഴിഞ്ഞു. മല്സരത്തിെന്റ ഏറ്റവും ആവേശം നിറക്കുന്ന മല്സരങ്ങള് നടക്കുക ഒക്ടോബറിലായിരിക്കും. ഒക്ടോബര് 15െന്റ ഫൈനല് മല്സരവും ദുബൈയിലാണ്. വാക്സിനെടുത്ത കാണികള്ക്ക് മാത്രമാണ് പ്രവേശനം. വിദേശ രാജ്യങ്ങളില് നിന്നെത്തുന്നവര് സര്ക്കാര് അംഗീകരിച്ച വാക്സിന് എടുത്തിരിക്കണം. ഷാര്ജ, അബൂദബി സ്റ്റേഡിയങ്ങളില് കളി കാണാനെത്തുന്നവര് 48 മണിക്കൂറിനുള്ളിലെടുത്ത കോവിഡ് പരിശോധന ഫലം ഹാജരാക്കണം. എന്നാല്, ദുബൈയില് ഈ നിബന്ധനയില്ല. 12 വയസില് താഴെയുള്ള കുട്ടികള്ക്കും ഇത് ബാധകമല്ല. മാധ്യമപ്രവര്ത്തകര്ക്കും ഇത്തവണ പ്രവേശനം അനുവദിച്ചിട്ടുണ്ട്. കഴിഞ്ഞ സീസണില് ഒഴിഞ്ഞ ഗാലറിയിലാണ് മത്സരങ്ങള് നടത്തിയിരുന്നത്. പകുതിയോളം കാണികള് ഗാലറിയിലെത്തുന്നുണ്ട്. 34 ലക്ഷത്തോളം ഇന്ത്യക്കാരുള്ള യു.എ.ഇയില് കഴിഞ്ഞ മല്സരങ്ങഴില് കാണികളുടെ വന് പങ്കാളിത്തമുണ്ടായി. ഭൂരിപക്ഷം മത്സരങ്ങളും വൈകുന്നേരം ആറ് മുതലാണ്. 31 മത്സരങ്ങളാണ് ആകെയുള്ളത്.ഹത്തയില് ക്യാമ്ബിങ് സീസണ് സമയം: ഒക്ടോബര്, ഒന്നു മുതല് ഏഴുമാസം, ലൊക്കേഷന്: ഹത്ത, ദുബൈഇമാറാത്തിലെ ഏറ്റവും പ്രധാനപ്പെട്ട വിനോദസഞ്ചാര കേന്ദ്രങ്ങളിലൊന്നായ ഹത്തയിലെ ക്യാമ്ബിങ് സീസണ് ഒക്ടോബര് ഒന്നു മുതല് ആരംഭിക്കുകയാണ്. ക്യാമ്ബിങ് ഏഴു മാസം നീണ്ടുനില്ക്കും. ഹത്ത റിസോര്ടസ് ആന്ഡ് ഹത്ത വാദി ഹബിെന്റ നാലാം എഡിഷനാണിത്. ഹത്ത കാരവന് പാര്ക്കാണ് ഏറ്റവും പ്രധാനപ്പെട്ട ആകര്ഷകം. മേഖലയിലെ ആദ്യത്തെ ആഡംബര കാരവന് പാര്ക്കാണിത്. ടെലിവിഷന്, ചെറു കുക്കിങ് ഏരിയ, സൗജന്യ വൈഫൈ ആക്സസ് എന്നിവയുള്പ്പെടെ നിരവധി സൗകര്യങ്ങള് ഇതിലുണ്ട്. ഓരോ കാരവനിലും രണ്ട് മുതിര്ന്നവര്ക്കും രണ്ട് മുതല് മൂന്ന് കുട്ടികള്ക്ക് വരെ കഴിയാം. രാത്രിക്ക് 1,350 ദിര്ഹമാണ് ഒരു കാരവെന്റ വാടക.ഹത്ത ഡോം പാര്ക്, പര്വത ലോഡ്ജുകള് എന്നിവയും ഇവിടെ സന്ദര്ശകര്ക്കായി ഒരുക്കിയിട്ടുണ്ട്. ഹത്ത വാദി ഹബില് സ്വന്തമായി കാമ്ബിങിനുള്ള സൗകര്യവും ഇത്തവണയുണ്ടാകും. 2018 ല് ആദ്യമായി പൊതുജനങ്ങള്ക്കായി തുറന്നതിനുശേഷം 120 ലധികം രാജ്യങ്ങളില് നിന്നായി 11 ലക്ഷത്തിലധികം സന്ദര്ശകര് ഇവിടെ എത്തിയിട്ടുണ്ട്.ഐന് ദുബൈ സമയം: ഒക്ടോബര് 21 മുതല്, ലൊക്കേഷന്: ബ്ലൂ വാട്ടര് ദ്വീപ്, ദുബൈലോകത്തെ ഏറ്റവും വലുതും ഉയരം കൂടിയതുമായ നിരീക്ഷണ വളയം ഐന് ദുബൈ ഒക്ടോബര് 21ന് തുറക്കും. ജുമൈറ ബീച്ചിലെ ബ്ലൂ വാട്ടര് ദ്വീപിലാണ് ദുബൈയുടെ കണ്ണ് എന്നര്ത്ഥം വരുന്ന ഐന് ദുബൈ നിര്മാണം പൂര്ത്തിയായത്. പ്രവേശനത്തിന് 130ദിര്ഹം മുതല് വിലയുള്ള ടിക്കറ്റ് വില്പന തുടങ്ങി. 250മീറ്റര് ഉയരമുള്ള വളയത്തിെന്റ ഓരോ കാലിനും 126മീറ്ററാണ് നീളം. ഇതില് സ്ഥാപിച്ച ഓരോ ഗ്ലാസ് കാബിനുകള് 820 അടി വരെ ഉയരുകയും ദുബൈയുടെ 360 ഡിഗ്രി പനോരമ കാഴ്ചക്ക് അവസരമൊരുക്കുകയും ചെയ്യും. 48 എയര് കണ്ടീഷന് പാസഞ്ചര് കാബിനുകളില് 1750 സന്ദര്ശകര്ക്ക് വരെ ഒരേസമയം പ്രവേശിക്കാനാവും. എട്ടു റിമ്മുകളാണ് ഐന് ദുബൈയുടെ ചക്രത്തിലുള്ളത്.